সমকাল প্রতিবেদক  হরতালে সরকারি কাজে বাধা দেওয়ার মামলায় বিরোধীদলীয় চিফ হুইপ ও বিএনপির প্রচার সম্পাদক জয়নুল আবদিন ফারুকের জামিন আবেদনের শুনানির দিন মঙ্গলবার নির্ধারণ করেছেন আদালত।  বিচারপতি নজরুল ইসলাম চৌধুরী ও বিচারপতি আনোয়ারুল হক সমন্বয়ে গঠিত হাইকোর্ট বেঞ্চ গতকাল সোমবার এই দিন ধার্য করেন। একইসঙ্গে আদালত আজ মঙ্গলবার সকাল সাড়ে দশটায় ফারুককে আদালতে হাজির করতে ডিএমপি কমিশনারকে নির্দেশ দিয়েছেন । গত ৬ জুলাই বিরোধী চারদলীয়  জোটের ডাকা হরতালের প্রথম দিন ভোরে সংসদ ভবনের সামনে পুলিশের বেধড়ক লাঠিপেটায় আহত হন ফারুক। ওইদিনই  তাকে রাজধানীর ইউনাইটেড হাসপাতালে ভর্তি করা হয়। সরকারি কাজে বাধা দেওয়ার অভিযোগে সে দিনই শেরেবাংলা নগর থানার উপপরিদর্শক নাজমুল করিম চিফ হুইপ ফারুকসহ কয়েকজনের  বিরুদ্ধে মামলা করেন।  গতকাল সকালে ওই মামলায় ফারুকের পক্ষে জামিনের আবেদন করেন ব্যারিস্টার মাহবুব উদ্দিন খোকন। আদালত বিকেলে জামিন আবেদনের ওপর শুনানির সময় নির্ধারণ করেন। শুনানিতে বিরোধীদলীয় চিফ হুইপের পক্ষে ব্যারিস্টার মওদুদ আহমদ বলেন, আমরা ফারুককে হাসপাতাল থেকে আদালতে নিয়ে আসার চেষ্টা করেছি। কিন্তু পুলিশের বাধার কারণে সেটা সম্ভব হয়নি। এরপর আদালত  মঙ্গলবার শুনানির দিন ধার্য করেন। এ সময় খন্দকার মাহবুব হোসেন, ব্যারিস্টার রফিকুল ইসলাম মিয়া, ব্যারিস্টার মাহবুবউদ্দিন খোকনসহ অন্যরা উপস্থিত ছিলেন। রাষ্ট্রপক্ষে ছিলেন ডেপুর্টি অ্যাটর্নি জেনারেল মোহাম্মদ উল্লাহ কিসলু।  পরে ব্যারিস্টার মওদুদ সাংবাদিকদের বলেন, জামিন আবেদন আদালতে দেওয়ার পর আদালত ৪টায় শুনানির সময় নির্ধারণ করেন। এ সময়ের মধ্যে হাসপাতালে যোগাযোগ করে ফারুককে নিয়ে আসার জন্য বলা হলেও পুলিশের বাধার কারণে তা সম্ভব হয়নি। মওদুদ বলেন, বিষয়টি আমরা আদালতকে অবহিত করেছি। আদালত মঙ্গলবার সকাল সাড়ে ১০টায় ফারুককে  হাজির করার জন্য ডিএমপি কমিশনারকে নির্দেশ দিয়েছেন।  ফারুককে আদালতে নিতে বাধা : বিরোধীদলীয় চিফ হুইপ জয়নুল আবদিন ফারুককে আদালতে নিতে বাধা দেওয়া হয়েছে বলে অভিযোগ করেছে তার পরিবার। গতকাল বেলা সাড়ে তিনটায় রাজধানীর ইউনাইটেড হাসপাতালে চিকিৎসাধীন বিরোধীদলীয় চিফ হুইপকে আদালতে নিতে অ্যাম্বুলেন্সে ওঠালে পুলিশ বাধা দেয়। অনুমতি না থাকায় তাকে (ফারুক) হাসপাতালের বাইরে নেওয়া যাবে না বলে কর্তব্যরত পুলিশ তার পরিবারের সদস্যদের জানায়। পরে জয়নুল আবদিনকে আবার হাসপাতালে নিয়ে যাওয়া হয়।  সেখানে বিএনপি চেয়ারপারসনের  উপদেষ্টা ডা. জাহিদ হোসেন সাংবাদিকদের বলেন, পুলিশের দায়ের করা মামলায় আগাম জামিন নিতে উচ্চ আদালতে যেতে চেয়েছিলেন বিরোধীদলীয় চিফ হুইপ। কিন্তু তাতে বাধা দিয়েছে পুলিশ। এ ঘটনা সরকারের অগণতান্ত্রিক কর্মকাণ্ডের বহিঃপ্রকাশ।  তিনি দাবি করেন, ফারুক এখনও গুরুতর অসুস্থ। তার হাঁটুর অবস্থা খুবই খারাপ। এ অবস্থায় উন্নত চিকিৎসার জন্য তাকে দেশের বাইরে নেওয়া প্রয়োজন। তিনি জানান, মামলায় জামিন হলে শিগগিরই তাকে বিদেশে নিয়ে যাওয়া হবে।